
FORORD

I Vadsø, der jeg bor, er en av de største arbeidsplassene fullstendig stengt for offentlig innsyn. Jeg har mange bekjente som jobber på Forsvarets Forsøksstasjon, men de kan ikke si hva de gjør. Det er en merkelig situasjon i et ellers på mange måter åpent samfunn. Det er tilsvarende anlegg i Vardø, Sør-Varanger, Andenes, Fauske og på andre steder. Naturligvis trigger det journalistisk nysgjerrighet.

Historikere som Olav Riste og Arnfinn Moland har hevdet at Etterretningstjenesten var Norges viktigste militære bidrag under den kalde krigen. Anleggene skal ha vært vært viktige (og er det trolig fortsatt) i nasjonal sammenheng. Det har vært mer utydelig på hvilken måte. Det har jeg prøvd å finne ut av.

Jeg har gått i fotsporene til pionerene etter andre verdenskrig. Blant dem var det flere sentrale motstandsfolk under andre verdenskrig. Jeg forteller om hvordan amerikanske etterretningsorganisasjoner, CIA og NSA, raskt fattet interesse ut fra den sovjetiske styrkeoppbygging på Kola-halvøya. Det tette, tosidige samarbeidet med amerikanerne ble raskt utvidet, i all hemmelighet og til dels med liten politisk kontroll. Jeg har villet vise hvordan denne tjenesten har vært for den enkelte tjenestemann og -kvinne, hva den har betydd for lokalsamfunn, hva den har betydd på det nasjonale plan og i det militære spillet mellom stormaktene.

Samarbeidet mellom USA og Norge har utviklet seg over mange tiår, og virker i dag sterkere enn noensinne. Samarbeidet mellom Norge og USA om etterretning er en sentral del av norsk forsvars- og sikkerhetspolitikk, men det er usynlig i offentlig debatt. Det ønsker jeg med denne boka å gjøre noe med.

Jeg er takknemlig for at flere tidligere ansatte i Etterretningstjenesten har latt seg intervjue. Det gir et direkte innblikk i en ukjent hverdag og også kunnskap om dramatiske begivenheter – delvis tidligere ukjent for offentligheten. Amerikanske forskere og nedgraderte amerikanske dokumenter har også vært av stor verdi for å kaste lys over en tjeneste med mye hemmelighold.

Jeg har forståelse for at Etterretningstjenesten må holde deler av sin virksomhet skjult. Mitt håp er likevel at denne boka viser behovet for større åpenhet og diskusjon om den helt spesielle tjenesten i et åpent, demokratisk samfunn.


1. MARJATA

Det norske spionskipet Marjata, med 41 mann ombord, er i stor fare. Fartøyet befinner seg en vårdag i 1999 midt i et øvingsområde for den russiske Nordflåten, selv om øvelsen har blitt varsla på forhånd. Marjata har kurs mot et oppgitt ildmål i øvelsen. Det russiske krigsskipet Zadorny av fregattklassen Krivak gir beskjed over radio om at det norske skipet må komme seg ut av området:

– Marjata! Jeg kommer til å gjennomføre øvelsesskyting med raketter. Å bli værende hvor dere er nå er farlig.

Marjata svarer tilbake:

– Russisk krigsskip! Dette er Marjata! Din melding er akseptert og forstått.

Mannskapet på Zadorny gjør likevel de siste forberedelser for skytetrening. På brua er det en spent stemning. Det norske fartøyet står ikke høyt i kurs. Offiserer i Nordflåten er lei av at det norske skipet forstyrrer flåteøvelser. Denne gangen mener kapteinen på Zadorny, Gavrila Ivanovich Kislyakov, at mannskapet på Marjata må ha visst om øvelsen allerede før de ble orientert om den ved avlytting av russisk samband. Flagg som varsler skytetrening blir heist i masta.

Den myndige kommandøren på Zadorny gir ildordre i retning Marjata. Med voldsom kraft slår raketter ned like bak den brede akterenden på det norske spionskipet. Like etter treffer krafta fra undervannseksplosjoner skroget. Nye rakettnedslag lager en skog av vannsøyler like i nærheten av skipet. Det er ikke spesielt trivelig å være om bord.

Det norske etterretningsskipet sender ikke ut nødhjelpssignal på kanal 16. På brua til Zadorny er kaptein Kislyakov spent. Han kan ikke registrere noen aktivitet på Marjata, bare stille hav til alle kanter.

Kaptein Kislyakov bestemmer seg for å sende av gårde en ny ladning kraftige raketter. Også denne gangen treffer de like i nærheten av det norske skipet. Nå er det tydelig at kapteinen på skipet synes dette har gått langt nok. Marjata setter opp farten i nordlig retning, og uten at noen er drept eller skadet blir avstanden mellom de to skipene stadig større.1

Hvordan Marjata opererer er et av Det norske forsvarets best bevarte hemmeligheter. Under alle værforhold og til alle årstider er spionskipet på tokt i Barentshavet. Kanskje er Marjata Norges viktigste militære redskap for å hevde nasjonal selvstendighet mot en mektig nabo. På den andre siden har russiske myndigheter gang på gang protestert mot det de oppfatter som provoserende aktivitet fra fartøyet.2 Det har oppstått mange farlige situasjoner i årenes løp, uten at norsk offentlighet har fått kjennskap til dem.

Norge bruker stadig mer penger på militær spionasje,3 og fortsatt er det Russlands slagkraft i nord etterretningstjenesten er mest opptatt av.4 Vi bruker stadig mer penger på sjømilitær etterretning, og har avanserte sensorer på land og hav, samt i luften og verdensrommet. For 2015 er det offentlige budsjettet på 1,2 milliarder, en økning på 200 millioner kroner over de tre siste årene. Men dette hører vi lite om. Spionasje trives best i skjulte.

I flere tiår år har Norge i nært samarbeid med USA brukt båter, fly, lyttekabler, lytteanlegg og radaranlegg for å spionere på Russland.5 I lengre tid var dette totalt ukjent for offentligheten. På slutten av 60-tallet var 1 000 personer tilknyttet virksomheten, uten at dette fikk noen omtale i avis, radio eller andre medier.6 Over halvparten av de ansatte får lønna si av amerikanske myndigheter, ifølge offisielle norske dokumenter.

Når etterretningstjenesten kjøper et nytt spionskip til 1,5 milliarder, heter det fortsatt i Statsbudsjettet at Forsvarsdepartementet har kjøpt et forskningsskip. Forsvaret vil at spionasjen i Barentshavet skal forbli en hemmelighet.

Hurtigruta Kong Olav er på vei inn til Kirkenes. Fra øverste fremre dekk har man gjennom de store glassflatene panoramautsikt ned på Marjata, som har lagt til kai til venstre for hurtigrutekaia. Det mest iøynefallende er formen på skipet. Det ser ut som et strykejern. Lengden på fartøyet er bare det dobbelte av bredden i akterenden. Den spesielle konstruksjonen gjør at båten har et uvanlig stort akterdekk. Bokstaven «H» er malt i hvitt, omgitt av en gul ring på et irrgrønt dekk, og markerer landingsplassen for helikoptre. Det er det god plass til.

De mange hvite kuplene skjuler antenner. Den største er montert på toppen av en seks–syv meter høy pidestall midt på skipet, med god sikt i alle retninger. Framme i baugen står en flere meter høy svartmalt kloss. Det er skorsteinen. Skrogsidene er malt i grått. Styrhus og utstyr er grå-beige. Rustne partier ned mot vannlinjen og andre steder forteller at den spesielle farkosten ikke er ute på sin jomfrutur.

I masta bærer skipet våpenskjoldet til Forsvarets Forskningsinstitutt. Offisielt er altså Marjata et forskningsskip. Denne delen av Forsvaret har ingen problemer med å lyve med viten og vilje, selv når sannheten er kjent.

På Hurtigruta som ligger ved kai i Kirkenes er det denne dagen trengsel for å komme i land. For mange turister er dette slutten på ei lang reise langs norskekysten. Amerikanere og russere med store kofferter vet ikke at et annet fartøy ved den samme kaia er et av Obamas sterkeste kort mot Putin i Barentshavet. Den amerikanske etterretningsorganisasjonen National Security Agency, NSA, har helt siden 1952 hatt et formelt tosidig samarbeid den norske militære etterretningstjenesten.

En av Forsvarets grønne små busser kjører inn på kaia som er omgitt av gjerder. Det er mannskapsbytte. Porten inn til området lukkes automatisk. Det er lang tradisjon for at ansatte ved de militære spionbasene etterretningstjenesten har i Øst-Finnmark også jobber på tokt i Barentshavet.7 Forsvarsansatte i Vadsø og andre steder forteller familie og venner at de vil bli borte i en måned, men de sier ikke mer. Taushetsplikten for tjenesten om bord i et av verdens mest avanserte spionskip er absolutt.

Jeg må til Nesoddtangen ved Oslo for å grave i starten på spionasjevirksomheten i Barentshavet. I en smal og stille gate med hvite stakittgjerder og halvhøye hagetrær bor pensjonisten Jan Martens Meyer. Han er sønn til Alf Martens Meyer, som var en visjonær og handlekraftig etterretningsmann. Etter krigen fikk han ansvaret for å bygge opp den hemmelige militære etterretningstjenesten i nord, også til havs.

– Far var mye borte og snakket lite hjemme om hva han holdt på med, men jeg har etter hvert forstått hvor stor betydning han hadde da den kalde krigen raste som verst, sier Jan Martens Meyer.

I leiligheten henger et bilde av den første «Marjata». Det var en ombygd hvalbåt, Globe XIV fra Larvik. Båten ble i 1966 registrert som forskningsskip og fikk Forsvarets Forskningsinstitutt som formell eier, i likhet med dagens Marjata.

Selve navnet Marjata forteller om Alf Martins Meyers enestående posisjon. Navnet er laget av forbokstavene på familiemedlemmene til Alf Martens Meyer. M står for Mamen som var Alf Martins Meyers kallenavn, A står for Annie Signe som var hans kone, R står for Roy som er hans sønn, J for hans sønn Jan, A for hans sønn Alf, T for Turid, Jans kone, og A for Anne Lise, Alfs kone.

–Han var veldig glad i familien sin. Jeg fikk vite hvordan navnet kom til da skipet var nytt og var en tur innom brygga i Oslo. Far inviterte meg og andre i familien om bord og fortalte om navnet. Han skrøt aldri av det, men han likte å gjøre sånne spesielle ting. Det var egentlig mye hemmelighetskremmer i mye av det han gjorde, sier Jan Martens Meyer.

Fra starten av 50-tallet nærer Alf Martens Meyer et tett samarbeid med amerikansk etterretning. Å kjøpe og bygge om hvalbåten koster 2,7 millioner kroner. CIA betaler 2,4 millioner kroner, mens Norge går inn med bare 300 000 kroner. USA dekker også halvparten av kostnadene til lønn og andre driftsutgifter for båten i Barentshavet.8 Ifølge Jan Martens Meyer får faren allerede på begynnelsen av 50-tallet en flunkende ny Pontiac personbil i gave for sin innsats fra sine samarbeidspartnere fra andre siden av Atlanteren. Og vel ti år etter får han personlig et småfly stasjonert på Gardermoen. Martens har ikke eget flysertifikat, og må få en bekjent til å føre flyet for seg. Den norske etterretningsmannen var en stor helt i høyere militære kretser i USA, men totalt ukjent for norsk offentlighet.

Meyer ble født i Bergen 15. juli 1908, reiste som 16-åring til sjøs og seilte i flere år med fraktbåten M/S Keret mellom Vestindia, Spania og USA. Så kom krigen.

Han tar til å organisere motstandsvirksomhet mot tyskerne i Bergen. Ungdom og nøkkelpersoner får hjelp til å komme seg til England. Meyer er telegrafist og gjør sine første erfaringer med sjømilitær etterretning. Våren 1942 begynner det å brenne under føttene hans. Han må flykte. Meyer reiser via Sverige til London, der han blir en del av Forsvarets overkommando. Mot slutten av krigen har han ansvaret for alt motstandsarbeid på Vestlandet og tittelen kapteinløytnant.

Sjefen for den nye militære etterretningstjenesten i Norge etter krigen, oberstløytnant Vilhelm Evang, henter Meyer fra Bergen til Oslo i 1948. Etter en lang kveld hjemme hos Evang i hans bolig i Bærum, får Martens vide fullmakter. De to plages av at kunnskapen om den militære oppbyggingen som har tatt til i Sovjetunionen, nærmest er null. Pressen er en kilde, men det er stor mangel på tekniske data og oversikt. En del informasjon får Evang fra England, men materialet har store mangler. Med erfaringene fra andre verdenskrig som ballast, skal Meyer bygge opp alle de hemmelige delene av den militære etterretningstjenesten, deriblant skipsetterretningen med kodenavn Delfinus.

Under samtalen mellom Evang og Martens hjemme hos Evang i Bærum forstår Meyer at Evang vil holde både militær ledelse, regjeringens flertall og Stortinget utenfor. Bare forsvarsministeren må muligens orienteres.9

I 1948 starter verving av agenter til norske skip. De skal observere og rapportere. I starten er det spesielt havnene på Kola og andre deler av nordvest-Russland samt Østersjøen som er av interesse. Vestlige samarbeidspartnere som USA og Storbritannia er godt fornøyd med resultatene.

Arnt Olsen fra Bø i Vesterålen er en av fiskerne som rapporterer fra tokt i Barentshavet. Den erfarne ishavsfiskeren har deltatt i øvelser for Sjøheimevernet og vært aktiv i flere år da Ole Snefjellå fra den militære etterretningstjenesten tar ham til side ved en samling på Melbu, og spør om han kan tenke seg å følge litt med for ham i Barentshavet. Det blir starten på et samarbeid som varer i flere tiår, fram til langt ut på 1970-tallet. Arnt Olsen og andre fiskere får fotoapparater og annet utstyr for å registrere sovjetiske militære og sivile fartøyer.

På vei hjem fra Kvitsjøen med hvalfangstskuta Rover på slutten av 60-tallet gjør Arnt et varp. Han blir plutselig klar over at en gedigen sovjetisk atomubåt befinner seg på kloss hold. Svart-hvittbildene Arnt tar fra sitt skjul i rorhuset på Rover er de første bildene vestlig etterretning får av en ny generasjon ubåter, Yankees, som hver er utstyrt med minst 16 atomraketter.10

Denne formen for spionasje har likevel sine klare begrensninger, noe som blir tydelig idet Sovjetunionen tar i bruk radar både på fartøy og på anlegg på land. På 50-tallet har USA konkrete planer om å angripe Sovjetunionen med bombefly den korteste veien over Nordpolen.11 Det er naturligvis veldig viktig for amerikanernes planer at de kjenner til radaranleggenes beliggenhet og rekkevidde for ikke selv å bli skutt ned. Arnt Olsen og andre norske fiskere har ikke utstyr til å kartlegge hvor radarsignalene kommer fra eller hvor langt de når. Meyer foreslår derfor høsten 1951 at tjenesten skaffer seg fiskeskøyter, utruster dem med avansert lytte- og peileutstyr, og setter dem inn i Barentshavet i sommerhalvåret.12

Dette er et radikalt forslag. Heller ikke USA har noe eget spionskip. Meyer får det likevel som han vil. I mai 1952 chartrer etterretningstjenesten den 62 fot lange fiskeskøyta M/S Harøysund, døper den om til M/S Vinge, og bemanner skuta med spesialister på søke- og mottaksutstyr. De får de mest avanserte båndopptakerne USA kan oppdrive, og arbeidet gir resultater. For å skjule den egentlige oppgaven, blir fartøyet drevet av rederiet Johan Evandt i Bergen. Alf Martens Meyer har gode kontakter blant rederne der fra sin tid til sjøs.

Appetitten på kunnskap om sovjetisk aktivitet i Barentshavet, er stor på begge sider av Atlanteren. Flere fiskeskøyter blir leid inn og fullpakket med det mest moderne søke- og mottaksutstyr som er å få tak i. Hvis russerne blir for nærgående, skal en spesialkonstruert dreibar plattform med søke- og mottaksutstyr i et vanntett hus, hurtig kunne dumpe hemmelighetene i sjøen.

Sommeren 1955 deltar fem sivilkledde spesialister fra CIA i et omfattende tokt med selfangstskuta Gudøynes. Toktet kartlegger blant annet radarvirksomhet langs kysten av Kola-halvøya fra Varangerfjorden og østover. I lasterommet er det montert en stor antenne til innsamling av informasjon om sovjetiske radarsystemer. I tillegg har båten avansert søke- og opptaksutstyr fra USA som kan registrere og analysere radiotrafikk.

Samme år bestemmer Martens Meyer seg for at det er på tide å bygge det første fartøyet for spionasje til havs, M/S Eger. Meyer tar det opp med Evang, og forventer avvisning. Der tar han feil. Amerikanerne er på sin side svært begeistrete. CIA betaler den tekniske utrustningen i sin helhet, og spleiser med Det norske forsvaret på resten av kostnadene. Bolsønes verft ved Molde bygger det 110 fot lange fiskebåtlignende fartøyet. Martens etablerer i samarbeid med skipsreder Olaf Ditlev-Simonsen og andre venner og bekjente et eget rederi, Egerfangst, som står som formell eier av båten. Den egentlige eieren er Forsvarsstabens etterretningsavdelings sjette kontor. Innsamling av opplysninger om den sovjetiske marinen i Barentshavet blir fra nå av gjort på direkte oppdrag fra CIA.13

Ute på havet er det ikke lenger mulig å skjule virksomhetens egentlige oppgave overfor russerne på en troverdig måte. Båten er bygd med styrhus og ellers med tradisjonell form for en større fiskeskøyte, men styrhustak og resten av båten er tettpakket med antenner og annet teknisk utstyr. I en container i lasterommet sitter to mann som betjener søke- og peilemottakere, samt en russiskkyndig operatør som lytter til russisk radiosamband.14

5. august 1963 kommer et dramatisk høydepunkt: En sovjetisk minesveiper stopper Eger i internasjonalt farvann og gir ordre om at det amerikansk-norske spionskipet må flytte seg til et punkt nord for Fiskerhalvøya på Kola-kysten. Det sovjetiske fartøyet fortsetter å følge etter Eger etter at Eger har oppfylt kravet. Minesveiperen følger Eger på avstand til skipet befinner seg like utenfor havna i Vardø. Den sovjetiske minesveiperen ligger godt inne på norsk område, og blir værende. Et norsk overvåkingsfly blir sendt opp for å jage inntrengeren ut av norsk farvann, og Norge protesterer mot Sovjetunionens grensekrenkelse.

For amerikanerne utveier spionasjens verdi risikoen. CIA er storfornøyd med resultatene. På det årlige samarbeidsmøtet mellom amerikansk og norsk etterretning i 1964 heter det fra amerikansk side at «materialet vi fikk fra båten i denne perioden var av største verdi».15

CIA er nå mest opptatt av rakettutskytinger fra den frykta våpentypen SA-3 i Kvitsjøen og i Leningrad-området. Etterretningsstaben diskuterer å anskaffe seg en større båt. Martens Meyer mener det ikke lengre kan være et fiskefartøy. Bergenseren mener det er veldig viktig at båten «holdes lengst mulig borte fra Skipskontrollen, Veritas og skattemyndigheter».16

I 1966 ligger alt til rette for at Eger skal få avløsning fra første generasjons Marjata. Den ombygde hvalfangerbåten Globe XIV fra Larvik skal føre arven videre. Den nye Marjata har plass til et operasjonsrom med fem operatører, tre til å betjene radar og søke- og peilemottakerne, og to russiskkyndige til å avlytte radiokommunikasjon. Totalt skal det være 15 etterretningsfolk om bord. Alle om bord er håndplukket av Martens Meyer selv. Norge og USA opererer snart det første vestlige spesialinnreda spionskipet, totalt ukjent for offentligheten.

Amerikanerne er fullstendig klare over at dette ikke er ufarlig. Etter suksessen i Barentshavet bestemmer USA seg for å sette inn fartøyer flere steder i verden. Sommeren 1967 ligger det amerikanske etterretningsskipet USS Liberty i det østlige Middelhavet. Israel angriper sine nabostater, og 8. juni blir USS Liberty flere ganger angrepet i internasjonalt farvann av israelske jagerfly med raketter. 34 av Libertys besetning omkommer, og ytterligere 173 amerikanere blir såret. Det skal vise seg at dette ikke blir det eneste tilfellet hvor et amerikansk spionskip får hard medfart. USS Pueblo befinner seg i januar 1968 i internasjonalt farvann mellom Japan og Korea hvor de ifølge USA samler informasjon om den sovjetiske marinen og Nord-Korea. Nordkoreanske marinefartøy åpner ild, og tvinger det amerikanske spionskipet inn til nordkoreansk havn. To av mannskapet blir drept, og de resterende 82 av besetningen om bord blir først løslatt et år senere.17

Da Marjata kommer på havet sommeren 1967, går alarmen i det russiske militæret. Russiske marinefartøyer skygger skipet etter det første toktet, og prøver å skremme det bort. Destroyere seiler med full fart mot spionskipet før de i siste øyeblikk svinger til side. Dette gjentar seg flere ganger. Både i juni og august oppstår episoder i Barentshavet som rapporteres til Etterretningsstaben i Oslo. Den nye etterretningssjefen, Johan Berg, ser likevel ingen grunn til å stoppe Marjata. Han framhever at den sovjetiske marinen også andre steder i verden har en lignende reaksjonsmåte, «spesielt mot US-enheter». Forsvarssjef Folke Hauger Johannessen vil heller ikke bøye av. Han kaller måten russerne opptrer på for «meget provoserende». CIAs John N. McMahon konstaterer at norske militære blir skremt, eller intimidated, noe de altså kan ha god grunn til.18

Til tross for alvorlige tilbakeslag for amerikansk spionasje andre steder i verden og russisk irritasjon mot Marjatas nærgåenhet: Spionasjen mot den russiske Nordflåten fortsetter. Og fortsatt er CIA svært fornøyd med resultatene. Det er også John N. McMahon, som senere skal bli assisterende direktør i CIA. Han mener båten skaffer til veie viktig etterretningsinformasjon, eller great intelligence, blant annet om utskytninger av luft-til-luft-raketter og luft-til-land-raketter i Kvitsjøen, prøveskytninger i Barentshavet og avlytting av teletrafikk.19

Martens Meyer er på dette punktet et stort navn i militære kretser i USA. Da han i mars 1967 har bestemt seg for å gå til det private næringslivet etter å ha tapt kampen om å bli Evangs etterfølger og det av Borten-regjeringen er blitt stilt spørsmålstegn ved hans pengebruk, blir han invitert til USA som æresgjest av det amerikanske forsvaret. Vertskapet, Strategic Air Command i Washington, stiller opp i gallauniformer med mange stjerner og applauderer ham. Turen går sammen med hans amerikanske følge til hovedkontoret for spionflyet U2 i Ohio, hvor det holdes mottagelser og taler. Deretter går ferden videre til en militærbase under bakken i Omaha i Nebraska, det kjernefysiske senteret i Denver, og til baser i California, Texas og Florida, før rundreisen avsluttes i Pentagon i den amerikanske hovedstaden. I Pentagon står admiraler og generaler oppstilt på rekke og rad for å hilse på den sivilkledde nordmannen, før det blir gitt en stor avslutningsmiddag for ham.20 Hans rundreise i USA forteller mye om hvordan USA verdsatte norsk-amerikansk etterretning mot øst.

I 1969 er basen for den sjømilitære etterretningen flyttet fra Kirkenes til Ramfjordnes ved Tromsø for å vekke mindre oppmerksomhet.21 I sommersesongen gjennomfører spesialskipet åtte tokt. Sju av dem går til Barentshavet og ett langs norskekysten. Ifølge Etterretningsstabens vurdering gir toktene i Barentshavet ny informasjon om utskytning av atomraketter fra ubåter mot mål i USA og ny kunnskap om sovjetiske radaranlegg rundt Barentshavet. Begge deler er viktig for at USA skal kunne angripe Sovjetunionen med bombefly.22 Ingen av delene er først og fremst knyttet til forsvaret av Norge.

Det skal ikke gå mange årene før neste generasjons Marjata er en realitet og kapasiteten på ny blir betydelig utvidet. Rederiet Mjellem & Karlsen i Bergen leverer i 1976 et 46 meter langt og 11 meter bredt skip for spionasje i Barentshavet. Dette er det første fartøyet som Etterretningsstaben bygger spesifikt for spionasjeformål. Tidligere skip kunne på grunn av værforholdene kun seile i sommerhalvåret, mens det nye Marjata er på havet fra mars til november. Isforholdene gjør det for vanskelig å operere i de hardeste vintermånedene.23

Etter noen år bygger Forsvaret skipet om to ganger. Det blir forlenget med 14 meter, og både for- og akterdekk får overbygg. De største ombygningene skjer likevel inne i skipet.

I 1993 fikk Forsvarets Forskningsinstitutt enda et nytt «forskningsskip», den tredje generasjons Marjata, som stadig er operativt i dag. Forsvarets forskningsinstitutt har fortsatt ingen forskere om bord. Ifølge dem er det Forsvarets Overkommando som forsker. Forskningen dreier seg, ifølge pressemeldingen fra skipets dåp, om «militær-relaterte aktiviteter». Det russiske militære har likevel god kjennskap til hva det gjør. Det er knapt en offiser i Nordflåten som ikke kjenner til begrepet «Masha», det russiske klengenavnet på Marjata.24 Storpolitikk og spenningen mellom øst og vest utgjorde bakteppet for beslutningen om å bygge dagens operative Marjata. Kongsberg Våpenfabrikk avtalte i 1981, i samarbeid med japanske Toshiba, å selge åtte dreiemaskiner for å produsere propeller til Sovjetunionen. Nordflåten fikk dermed mer stillegående atomubåter som er vanskeligere for USA å overvåke. Opplysningene skapte ramaskrik i USA da de ble kjent. Det er nettopp de sovjetiske ubåtene USA frykter mest ved et krigsutbrudd. På grunn av avtalen mellom Toshiba, Kongsberg Våpenfabrikk og Sovjetunionen ble forholdet mellom USA og Norge sommeren 1987 usedvanlig anspent. I den amerikanske Kongressen var reaksjonene spesielt sterke:

– Kongsberg Våpenfabrikk og Toshibas salg til Sovjetunionen er det groveste anslaget mot vestlig sikkerhet noensinne, tordnet senatoren Jack Garn fra Utah, som ledet et firemannspanel om saken i Kongressen.25

Kongressen ville straffe Norge med sanksjoner og bøter. Reaganadministrasjonen holdt igjen og mente straffen ikke ville få den forventede effekt. For å bedre samarbeidsforholdene over Atlanteren gikk den norske regjeringa inn for å bygge en enda mer avansert Marjata.26 Det skulle bli et fartøy med helt spesielle evner til å følge de nye generasjonene av stadig mer stillegående russiske atomubåter.

Forsvaret valgte en svært uvanlig skipskonstruksjon, en skipstype med form som et pizzastykke eller et strykejern. Den patenterte skipstypen, som ble utviklet av sivilingeniør Roar Ramde i Åsgårdstrand i Vestfold, hadde tidligere resultert i kabelleggingsskipet Kystkabel. Forsvaret leide inn Kystkabel for å vurdere om det passet deres formål, var fornøyde med resultatene og bestemte seg for å bruke skipstypen.27 Senere har seismikkselskapet PGS bestilt flere skip av samme type. Et av PGS-skipene kan ved hjelp av 16 sensorkabler, hver opptil ei mil lange, kartlegge et areal på havbunnen tilsvarende et område tre ganger så stort som Central Park i New York.28 Hvorfor velger seismikkselskapet og Forsvaret skip som ser ut som strykejern?

Et av de store problemene med å bruke skip til å fange opp svake signaler, være seg propellstøy fra ubåter eller reflekssignaler fra havbunn i oljeleting, er at instrumentene om bord blir påvirket av støy fra båten selv. Støy fra maskinen ombord, som forplanter seg i skroget, er et spesielt stort problem. Om bord på Marjata er maskinen plassert på øverste dekk helt framme på skipet, og ikke midtskips eller akter i bunnen av skipet, som i tradisjonelle skip. Dette vil si at skipet er det mest støysvake i verden av sin størrelse da det blir bygd. Grunnen til at det tunge maskineriet kan plasseres på øverste dekk er nettopp strykejernsformen. Den store bredden bak gir fartøyet en ekstrem stabilitet.29

Det er lite kjent hvilke kapasiteter dagens Marjata har, enten det gjelder avlytting av russisk samband, radarovervåking eller oppfanging av signaler fra ubåter ved hjelp av sonar og annet utstyr. Det er offentlig kjent at et amerikansk spionskip allerede på 1970-tallet klarte å oppdage en ubåt på minst 600 mils avstand ved å registrere lydsignaler fra ubåten i havet.30 Selv om Russland de siste årene har utviklet en ny generasjon atomubåter, er det god grunn til å tro at Marjata er rimelig oppmerksom på de fleste bevegelsene deres i nordlige farvann.

Søndag 16. mars 2014 sleper en ordinær rød-hvit slepebåt en uvanlig farkost inn Tomrefjord i Møre og Romsdal. Det har et umerka mørkeblått og mørkerødt skrog på størrelse med de største hurtigruteskipene og blir dratt inn fjorden under bratte snøkledde fjellsider i skumringen om ettermiddagen.31 Skroget er bygd i Romania, og nå skal det i løpet av en toårsperiode klargjøres for å bli neste generasjons Marjata ved verftet Vard Langstein i Tomrefjord. Hvis en skal stole på offisielle tall, er prislappen for det nye skipet 1,5 milliarder kroner. Det er mer enn en milliard kroner dyrere enn det forrige skipet. Det nye skipet er mye større, og den spesielle skrogformen er forlatt. Et skip av denne størrelse med form som et strykejern er det ikke mulig å få i tørrdokk for vedlikehold i Norge. Av sikkerhetsgrunner er det ikke ønskelig å få gjort jobben i utlandet.32

Etterretningstjenesten mener skipet er et av de mest avanserte i verden av sitt slag, og tar sikte på at det skal kunne dekke tjenestens behov i et 30-årsperspektiv.33 Utstyret om bord må derfor peke mot framtiden. Hva betyr det? Data-krigføring er allerede i ferd med å få godt internasjonalt fotfeste. Det har etterretningstjenestens nære amerikanske samarbeidspartnerne NSA nylig erfart i krigen i Irak, hvor NSA førte krig sammen med dronepiloter i en hangar nord for Bagdad. Dette er morgendagens krig.34 25 år gamle Bob Stasio satt i hangaren og sendte falske beskjeder til fienden – de fikk beskjed om å møte på et bestemt gatehjørne for neste angrep eller om å dra til et bestemt sted på en vei for å plassere en tidsinnstilt bombe. Når mottagerne gjorde som de fikk beskjed om, kunne de bli angrepet av en Hellfire-rakett fra en drone høyt oppe på himmelen. Kan den nye Marjata få personell opplært i data-krigføring? Kan det tenkes at Marjata skal kunne sende falske signaler som sender russiske krigsskip i feil retning? Kan det tenkes Marjata samkjøres med det nye førerløse overvåkningsflyet, Global Hawk, som også skal operere i de militært følsomme nordområdene?

Det er i alle fall klart at stadig mer avanserte utgaver av Marjata ikke bidrar til å roe ned forholdet mellom Norge og Russland. På mange møter over flere år mellom norske og russiske myndigheter har Russland protestert kraftig mot Marjatas nærgåenhet.

Her er noen av hendelsene fra nyere tid:

• Påska 1988: Marjata krenker den sovjetiske territorialgrensa i farvannet nord for Murmansk.35

• Juli 1994: Marjata seiler inntil det russiske hangarskipet Admiral Kusnetsov, og følger ikke henstilling om å holde større avstand. Russland mener dette er et brudd på avtaleverket og lever en formell protest.36

• Juni 1999: Marjata befinner seg i et russisk øvingsområde for Nordflåten i Barentshavet og blir tvunget ut.37

• 12. august 2000: Marjata befinner seg 19 kilometer unna den russiske atomubåten Kursk under en militærøvelse da ubåten eksploderer. Den russiske Nordflåten frykter at Marjata skal hemme redningsarbeidet.38

• August 2005: Marjata følger tett krigsspill mellom Russland og vestlige land i Barentshavet. Dette irriterer selv president Vladimir Putin. En interkontinental rakett avfyres fra en ubåt av Ekaterinburg-klassen. President Putin, som befinner seg om bord den atomdrevne krysseren Pyotr Veliky, følger oppskytingen og Marjata med kikkert.39

Arkitekten bak norsk sjømilitær spionasje, Alf Martens Meyer, populært kalt «Mamen», dør 80 år gammel i Florida i 1989, uten at det blir lagt merke til i norsk offentlighet. Han hadde nylig flyttet til USA for å skrive sine memoarer. Også Martens Meyer – som helst jobbet i det skjulte – skjønte først mot slutten av sitt liv betydningen av å fortelle sin historie. Det som likevel er kjent er at han sammen med CIA bygde opp en tjeneste med stor betydning for Norges forhold til både USA og Russland, uten at offentligheten fikk vite noe om det, og trolig også uten de fleste stortingsrepresentanters kjennskap.

Etter Martens Meyers tid er arven med spionasjebåter i Barentshavet ført videre med stadig dyrere og mer avanserte skip. I det åpne, demokratiske Norge, bør det ikke være et krav at det norske Forsvaret informerer om hva de holder på med på grensa til Russland?

Nyeste generasjon Marjata, av Pentagon kalt Marjata IV, ble i vår observert på den amerikanske marinebasen Cheatham Annex, med spesialister for montering av avansert teknisk utstyr. Da hadde for lengst norske spesialister på avlytting reist fra etterretningsstasjonen i Vadsø til USA for å delta i utviklingsarbeidet. Marjata IV var også nylig treffsted da den amerikanske forsvarsministeren Ash Carter og vår egen forsvarsminister Ine Marie Eriksen Søreide møttes for å understreke de nære militære forbindelsene mellom Norge og USA og diskutere det de oppfatter som økende militær spenning i nordområdene. Møtet fant sted 23. september 2015 på verdens største marinebase, Norfolk, på den amerikanske østkysten. Marjata IV skal etter planen begynne å operere i Barentshavet i 2016.

